แบงก์ทหารไทยลั่นพร้อมสู้ทุกสนาม
คุยตัวเบามรดกหนี้เสียหมดแล้วสั่งไล่กวาด&#8216;รายย่อยเอสเอ็มอี&#8217;
15 ม.ค. 2556

คุยตัวเบามรดกหนี้เสียหมดแล้วสั่งไล่กวาด‘รายย่อยเอสเอ็มอี’
แบงก์ทหารไทยติดเครื่องหลังล้างมรดกหนี้เสียในปีที่ผ่านมาหมดแล้ว ตั้งเป้าสินเชื่อโต 1015% รุกตลาดเอสเอ็มอีต่อเนื่อง
นายบุญทักษ์ หวังเจริญ ประธานเจ้าหน้าที่บริหารและกรรมการผู้จัดการใหญ่ ธนาคารทหารไทย เปิดเผยว่า ธนาคารได้ตั้งเป้าสินเชื่อในปีนี้ไว้ว่าจะเติบโตได้ 10-15% แบ่งเป็นการเติบโตสินเชื่อรายย่อย 25% สินเชื่อเอสเอ็มอี 35-40% และสินเชื่อรายใหญ่ 10-15% 
นายบุญทักษ์ ชี้แจงว่า สินเชื่อรายย่อยจะเน้นในกลุ่มสินเชื่อไม่มีหลักประกัน 25% และสินเชื่อมีหลักประกัน 10% ขณะที่สินเชื่อเอสเอ็มอีนั้นธนาคารได้ตั้งเป้าปล่อยวงเงินใหม่ให้ได้ 16% พร้อมเพิ่มฐานลูกค้าใหม่อีก 20% สำหรับสินเชื่อธุรกิจขนาดใหญ่จะขยายตัวผ่านเครือข่ายซัพพลายเชน โดยตั้งเป้าว่าจะมีส่วนแบ่งตลาดไม่น้อยกว่า 15% ภายในปี 2560
“สินเชื่อในปีนี้ธนาคารจะเน้นรุกด้านเอสเอ็มอีต่อเนื่อง เพื่อให้สอดคล้องกับเป้าหมาย 5 ปีของธนาคารที่ต้องการปรับพอร์ตสินเชื่อให้มีสัดส่วนสินเชื่อรายใหญ่ 40% เอสเอ็มอี 3040% และรายย่อย 20% จากปัจจุบันที่รายใหญ่อยู่ที่ 50% เอสเอ็มอี 27% และรายย่อย 33% ภายในปี 2560” นายบุญทักษ์ กล่าว
สำหรับเป้าหมายเงินฝากในปีนี้จะเติบโตที่ 1012% ผ่านผลิตภัณฑ์ด้านการออม ทั้งเงินฝากไม่ประจำ (No Fixed) กองทุนรวมและผลิตภัณฑ์เพื่อการทำธุรกรรมสำหรับภาคธุรกิจ (One Bank One Account) ซึ่งคาดว่าจะมียอดเงินฝากเพื่อหมุนเวียนธุรกิจจากลูกค้าเอสเอ็มอีเพิ่มขึ้น 7% จากฐานปัจจุบันที่ 7,000 ล้านบาท ขณะที่ฐานเงินฝากเพื่อธุรกรรมจากลูกค้ารายใหญ่จะรักษาระดับไว้ที่ 1 หมื่นล้านบาท
นายบุญทักษ์ กล่าวว่า สิ่งที่ธนาคารต้องการต่อยอดจากปีที่ผ่านมาคือ แผนการสร้างแบรนด์ ซึ่งเข้าสู่เฟส 3 ในแผน 5 ปี โดยในปีนี้จะเน้นไปที่การสร้างประสบการณ์ที่ดีให้กับลูกค้าผ่านผลิตภัณฑ์และบริการที่แตกต่าง ขณะเดียวกันจะต่อยอดการเป็นผู้นำด้านธุรกรรมที่มีจุดขายด้านความง่าย ความเร็วและลูกค้าได้ประโยชน์สูงสุด
นอกจากนี้ ธนาคารจะมีการพัฒนาช่องทางธุรกรรมออนไลน์และสมาร์ตโฟน ซึ่งจะมีความชัดเจนใน 6-9 เดือน
นายบุญทักษ์ กล่าวว่า การขายหนี้ที่ไม่ก่อให้เกิดรายได้ออกไป 5,676 ล้านบาท ถือเป็นการล้างมรดกหนี้เสียของธนาคารในช่วงสิ้นปีที่ผ่านมา ซึ่งทำให้สัดส่วนหนี้เสียลดลงมาอยู่ที่ 3.75% จากเมื่อ 4 ปีก่อน ซึ่งสูงถึง 16% และตั้งสำรองพิเศษเพิ่มเติมอีก 5,286 ล้านบาท ซึ่งจะช่วยให้การดำเนินงานของธนาคารมีความคล่องตัวขึ้น โดยได้ตั้งเป้าลดระดับหนี้เสียให้ลงมาอยู่ที่ 3.2-3.3% ภายในปีนี้ 
“การเติบโตในปีนี้จะดีกว่าปีที่ผ่านมาแน่นอน เพราะไม่มีหนี้เสียให้ต้องกังวลแล้ว โดยคาดว่าอาร์โออีในปีนี้จะเพิ่มขึ้นเป็น 10-11% จาก 2.9% ในปีที่แล้ว และจะเพิ่มขึ้นเป็น 14% ในปี 2557 ขณะที่ส่วนต่างดอกเบี้ยจะดีขึ้นจาก 2.7% เช่นกัน ส่วนจะขายเอ็นพีแอลเพิ่มอีกหรือไม่คงต้องดูตามโอกาส” นายบุญทักษ์ กล่าว